ตั้งสถานีแก้ไขปัญหาหนี้ครูประจำเขตพื้นที่การศึกษาทั่วประเทศ ให้เห็นผลเป็นรูปธรรม
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยว่า  ได้ติดตามการเดินหน้านโยบายการแก้ปัญหาความเหลื่อมล้ำทางการศึกษาด้วยโรงเรียนคุณภาพระดับชุมชนและโครงการส่งเสริมโอกาส ความเสมอภาคและความเท่าเทียมทางการศึกษา “พาน้องกลับมาเรียน” เพราะขณะนี้ใกล้จะปิดภาคเรียนที่ 2 ในเดือนมีนาคม 2565 เบื้องต้นต้องการทราบจำนวนเด็กที่หลุดระบบการศึกษา เพราะขณะนี้สำนักงานคณะกรรมการการอาชีวศึกษา (สอศ.) พร้อมดำเนินการตามโครงการพาน้องกลับมาเรียนรองรับผู้ที่หลุดจากระบบการศึกษา ประมาณ 8,000 คน ซึ่งได้เร่งสำนักงานคณะกรรมการศึกษาขั้นพื้นฐาน (สพฐ.)และสำนักงานคณะกรรมการการศึกษาเอกชน (สช.)  ดำเนินการสำรวจจำนวนตัวเลขเด็กตกหล่นแล้ว เนื่องจากโครงการนี้อาศัยความร่วมมือจากหลายหน่วยงาน เพื่อส่งต่อเด็กเข้าสู่ระบบการศึกษาต่อไป รัฐมนตรีว่าการกระทรวงศึกษาธิการ กล่าวต่อไปว่า ส่วนการเดินหน้าโรงเรียนคุณภาพระดับชุมชนที่ผ่านมาได้จัดสรรงบประมาณลงไปดำเนินการแล้วและจะต้องมาติดตามการดำเนินการสร้างโรงเรียนคุณภาพชุมชนถึงปัญหาหรืออุปสรรค รวมถึงการส่งต่อเด็กจากโรงเรียนขนาดเล็กโดยรอบและจะต้องเห็นผลสำเร็จของการเป็นโรงเรียนคุณภาพระดับชุมชนให้ได้ภายในปี 2565 นี้ นอกจากนี้ ติดตามการแก้ไขปัญหาหนี้สินครูทั้งระบบ เนื่องจากขณะนี้ได้มอบให้สพฐ.จัดตั้งศูนย์แม่ข่ายสถานีแก้หนี้ครูแล้ว โดยสถานีแก้หนี้ครูจะประจำอยู่ที่สำนักงานเขตพื้นที่การศึกษา เพื่อคอยดูแลปัญหาหนี้ครูและการติดตามข้อมูลต่างๆของครู  พร้อมประชุมวางแนวทางแก้ปัญหาหนี้ครูระยะยาวอีกครั้ง แม้ก่อนหน้านี้ ศธ.จะทำความร่วมมือกับสหกรณ์ออมทรัพย์ครูและมาตรการลดดอกเบี้ยต่างๆ แต่ก็ยังไม่เพียงพอ เพราะหนี้ครูส่วนใหญ่มาจากแหล่งเงินกู้สหกรณ์ ดังนั้นปัญหาหนี้ครูจากกลุ่มสหกรณ์จึงมีความหลากหลายและซับซ้อน